《季夏有怀仲晦》
宋代·黄铢

六月苦炎蒸，山居昼方永。
泠然南风至，萧散荷气骋。
蜩鸣绿树南，鱼跃横塘净。
高蔓展修条，幽篁茁南颖。
良时倏回改，白发益蔽领。
虽无簪组累，要有贫贱{病去丙加省}。
故交何寥阔，画戟光炯炯。
沧洲期未远，岁晏心独耿。
谁同兹寂寞，敛退自幽屏。
向夕牛羊下，过翮急似逞。
默默掩荆扉，明蟾在东岭。

作者简介：黄铢（1131～1199）字子厚，号谷城，建安（今福建建瓯）人。徙居崇安。其母为孙道绚，少师事刘子翚，与朱熹为同门友。以科举失意，遂隐居不仕。理宗庆元五年卒，年六十九。著有《谷城集》五卷。事见《晦庵集》卷七六《黄子厚诗序》、卷八七《祭黄子厚文》，《宋元学案》卷四三有传。